ស្រដីអោយមានបួន

ពាក្យចាស់បានចារចែងវិន័យ

ពេលណាស្រដីអោយមានបួន

មានន័យម្តេចម្តាតាមច្បាប់ក្បួន

សម្រាយសមសួនជូនសិក្សា។

ទីមួយស្រដីន័យល្អក្តាត់

ការពារវិបត្តិមុនមោហា

ណែនាំគំនិតផ្តិតតម្រា

ចែកញាតិការសិក្សាសព្វ។

ពីរគឺពោលស្តីតែពាក្យល្អ

ស្រាយភាពកករដ៏ឧបទ្រព

បញ្ហាធ្លាប់មានសម្រាលគ្រប់

ដោយភាពប្រសព្វនៃគំនិត។

បីគឺស្រដីនាំមង្គល

សាយភាពនិមលយ៉ាងសុក្រិត

ញាតិផៅបានស្តាប់ស្ងប់ក្នុងចិត្ត

សង្គមជីវិតពិតរមនា។

បួនគឺពោលស្តីអោយក្រវើន

នាំនូវចម្រើនថ្កើងសោភា

រំសាយប្រទុស្តពីទ័យា

ជីវិតរមនារុងរឿងអើយ។

អ្នកស្រី កែវ ច័ន្ទបូរណ៍​​